**SMALL MONTMARTRE OF BITOLA**

Medzinárodná detská výtvarná súťaž Small Montmartre of Bitola má už 35 ročnú tradíciu.

V šk. r. 2015/2016 sa do tejto súťaže zapojilo 220 škôl z 28 krajín sveta. Celkovo bolo zaslaných 10299 detských prác vyhotovených v rôznych výtvarných technikách.

Veľmi nás teší, že naša ZUŠ už po druhýkrát (prvýkrát v roku 2013) získala najvýznamnejšie ocenenie Grand Prix a zároveň pozvanie na International children´s colony of fine arts, súťažný plenér, ktorý sa konal v Bitole v dňoch od 23.5.2016 do 30.5.2016.

Získali sme 8 Zlatých paliet a 8 čestných uznaní.

**SLOVENSKO, KRAJINA V SRDCI EURÓPY**

„Neleží vlasť moja len na zemi, ale ona je aj v duši...“ tieto slová velikána slovenského národa Ľudovíta Štúra boli mottom 7. ročníka celoslovenskej výtvarnej súťaže Slovensko, krajina v srdci Európy, ktorej vyhlasovateľom je MŠVVŠ SR a každoročným organizátorom Stredná umelecká škola scénického výtvarníctva. Neľahkej témy sa výborne zhostilo viac ako 700 žiakov základných, základných umeleckých a stredných škôl. 26. novembra 2015, na finisáži výstavy najlepších prác súťaže v Dvorane Ministerstva kultúry SR, boli ocenené najtalentovanejšie deti, medzi ktorými boli aj 4 žiaci našej školy.

**EX LIBRIS HLOHOVEC**

V roku 2015 sa konal už 15 ročník medzinárodnej výtvarnej súťaže v tvorbe knižnej značky pre deti vo veku 6 – 15 rokov - Ex Libris Hlohovec. Do súťaže bolo prihlásených 2330 prác z rôznych krajín sveta. Napríklad z Argentíny, Bieloruska, Poľska, Indie, Francúzska, Srbska, Turecka i Ukrajiny.

Odborná porota udelila ceny v štyroch kategóriách, niekoľko špeciálnych cien a čestných uznaní. Naši žiaci získali 4 ocenenia.

**LIDICE**

Medzinárodná detská výtvarná výstava Lidice (MDVV Lidice) bola založená v roku 1967 na uctenie pamiatky detských obetí z českej obce Lidice, zavraždených nemeckými nacistami, a všetkých ďalších detí, ktoré zahynuli vo vojnových konfliktoch. Počet zaslaných prác v tomto roku bol 18 035 z mnohých krajín sveta. Spomeniem napríklad Etiópiu, Filipíny, Maroko, Brazíliu, Mexiko, Španielsko, Rumunsko, Maďarsko, Kubu, Austráliu, Chorvátsko, Poľsko či Belgicko. Zo Slovenska prišlo 1733 výtvarných prác zo 113 škôl. Žiaci našej ZUŠ získali 15 cien.

**ANJEL VIANOC 2015**

Súťaž organizovaná Tatranskou galériou v Poprade. Tento rok sa do súťaže zapojilo 98 škôl z celého Slovenska s viac ako 1300 prácami. Práce boli vytvorené najrôznejšími technikami a materiálmi – kresba, maľba, modelovanie, grafika, mozaika, papier, drevo, sadra, farba na sklo, kniha, textílie. Spolu bolo udelených 140 ocenení v piatich kategóriách. Naši žiaci na tejto súťaži získali cenu za kolekciu malieb.

**RÍŠA FANTÁZIE**

IV. ročník detskej výtvarnej súťaže, ktorú organizuje Súkromná základná umelecká škola v Lučenci v spolupráci s Maticou slovenskou v Lučenci, bol tento rok zameraný na *Fantastické hrady, zámky a ich obyvateľov*. Táto téma dala deťom veľkú voľnosť. Veď fantastické hrady a zámky môžu mať najrôznejšiu podobu, môžu pripomínať najdivnejšie tvary /rastliny, predmety/ alebo môžu byť umiestnené na najrôznejších miestach /pod vodou, vo vzduchu.../ Ich obyvateľmi tiež môžu byť rôzne tvory, ako rytieri, zvieratá, draci, trpaslíci, bosorky alebo iné bájne či rozprávkové bytosti. Do súťaže bolo zaradených 2068 prác z 94 škôl, vrátane zahraničia. Medzi ocenenými boli 2 naše žiačky a 2 žiaci získali čestné uznania.

**DÚHA**

Celoslovenská literárna a výtvarná súťaž sa tento rok konala už po dvadsiaty raz v Osvetovom stredisku v Starej Ľubovni. Do súťaže bolo prihlásených 540 prác z 38 škôl. Témou bola *Príroda okolo nás* a *Hudba ma inšpiruje, hudbu mám rád*. V kategórii Základné umelecké školy obsadili naši žiaci popredné miesta. Získali sme Cenu Ľubovnianskeho osvetového strediska a dvaja žiaci čestné uznania.

**ZLATÝ DRAK**

Druhý medzinárodný ročník detskej výtvarnej súťaže sa niesol v téme *Čaroles*. Súkromná základná umelecká škola Dotyk Ružomberok prijala do súťaže 1787 prác zo 105 škôl zo Slovenska, Čiech, Poľska a Maďarska. Z tejto súťaže sme si odniesli Cenu poroty, Ceny jednotlivcov a medaily. Piati žiaci získali čestné uznania jednotlivcov a štyria čestné uznania za kolekciu malieb.

**BIENÁLE FANTÁZIE MARTIN**

Prestížny projekt Bienále fantázie Martin 2016 je medzinárodná súťaž a výstava detskej výtvarnej tvorby na tému Rozprávky, mýty, legendy, čísla a ich magický význam, s podtitulom Číselná krajina. Projektu sa zúčastnili deti z 33 krajín sveta v počte 6 000 prác. Odborná porota na tohtoročnej výtvarnej súťaži udelila 2 kolektívne ceny, 31 individuálnych cien, približne 600 čestných uznaní . Žiaci našej školy získali päť individuálnych cien a pätnásť čestných uznaní.

**MGF VRÚTKY**

Výtvarnú prehliadku Malé grafické formy organizuje Základná umelecká škola vo Vrútkach každé dva roky už šestnásť rokov. Zapájajú sa do nej základné i stredné školy z celého Slovenska, tentoraz 27 základných a 9 stredných škôl. Do súťaže bolo zaslaných 980 grafík. Naša škola získala hlavnú cenu a to Cenu ministerstva školstva, ktorú nám osobne bola prebrať pani riaditeľka Mgr. Zuzana Pavličková. Okrem toho sa štyrom deťom z našej ZUŠ podarilo vybojovať dve prvé miesta jedno druhé a cenu mesta Vrútky.

**BIENÁLE V TORUNI NAVŽDY ZELENÉ A MODRÉ**

Je jedna s najprestížnejších medzinárodných výtvarných súťaži organizované v poľskom meste Toruň. Do súťaže sa zapojilo 52 krajín z celého sveta, z počtu zaslaných prác 20 915 bolo ocenených 100 prác. Žiaci z našej školy získali jednu z hlavných cien a 13 čestných uznaní.